## Pravilnik o sadržaju uvjerenja i o načinu vođenja evidencije o položenom ispitu o stručnoj osposobljenosti

### NN 91/2008 (6.8.2008.), Pravilnik o sadržaju uvjerenja i o načinu vođenja evidencije o položenom ispitu o stručnoj osposobljenosti

# MINISTARSTVO MORA, PROMETA I INFRASTRUKTURE

**2903**

Na temelju članka 12. stavka 7. Zakona o prijevozu u cestovnom prometu (»Narodne
novine«, broj 178/04, 48/05, 105/05, 111/06 i 63/08) ministar mora, prometa i
infrastrukture donosi

## PRAVILNIK

### O SADRŽAJU UVJERENJA I O NAČINU VOĐENJA EVIDENCIJE O POLOŽENOM ISPITU O STRUČNOJ OSPOSOBLJENOSTI

Članak 1.

Ovim Pravilnikom propisuje se sadržaj i oblik uvjerenja, te način i oblik
vođenja evidencije o položenim ispitima o stručnoj osposobljenosti za obavljanje
djelatnosti javnog cestovnog prijevoza.

Članak 2.

Uvjerenje o položenom ispitu o stručnoj osposobljenosti za obavljanje javnog
cestovnog prijevoza (u daljnjem tekstu: Uvjerenje) sadrži podatke:
1. oznaku Republike Hrvatske
2. grb Republike Hrvatske,
3. naziv Ministarstvo mora, prometa i infrastrukture,
4. broj uvjerenja,
5. ime i prezime polaznika,
6. datum, mjesto rođenja polaznika,
7. datum polaganja ispita,
8. o vrsti stručne osposobljenosti za unutarnji ili međunarodni prijevoz putnika
ili tereta,
9. datum i mjesto izdavanja,
10. potpis i pečat nadležnog tijela.

Članak 3.

Uvjerenje potpisuje predsjednik Povjerenstva.
Uvjerenje je sastavni dio evidencije.
Uvjerenje se tiska na zaštićenom papiru žuto-smeđe boje formata A4.
Obrazac Uvjerenja tiskan je uz ovaj Pravilnik i čini njegov sastavni dio.

Članak 4.

Evidenciju o položenom ispitu o stručnoj osposobljenosti vode Hrvatska obrtnička
komora i Hrvatska gospodarska komora, koju dostavljaju Ministarstvu mora,
prometa i infrastrukture.

Članak 5.

1.) Evidencija o položenom ispitu o stručnoj osposobljenosti sastoji se od:
1. prijavnice za ispit,
2. poziva za pristupanje ispitu,
3. popisa prijavljenih polaznika,
4. zapisnika o ispitu,
5. uvjerenja o položenom ispitu o stručnoj osposobljenosti.
2.) Evidencija iz stavka 1. ovoga članka može se voditi i u elektronskom obliku.

Članak 6.

Prijavnica za ispit o stručnoj osposobljenosti sadrži:
1. naziv Ministarstvo mora, prometa i infrastrukture,
2. ime i prezime, te ime oca polaznika,
3. datum, mjesto rođenja i adresu stanovanja polaznika,
4. državljanstvo,
6. naznaku da se ispit polaže za obavljanje djelatnosti javnog cestovnog
prijevoza u unutarnjem ili međunarodnom prijevozu putnika ili tereta,
7. mjesto i datum prijave,
8. vlastoručni potpis polaznika,
9. dokaz o uplati.

Članak 7.

Popis prijavljenih kandidata za polaganje ispita o stručnoj osposobljenosti
sadrži:
1. naziv Ministarstvo mora, prometa i infrastrukture,
2. sastav Povjerenstva,
3. datum sjednice na kojoj je utvrđena lista polaznika,
4. redni broj,
5. ime i prezime, te ime oca polaznika,
6. mjesto i datum,
7. potpis predsjednika Povjerenstva.

Članak 8.

Zapisnik o ispitu o stručnoj osposobljenosti sadrži:
1. ime i prezime, ime oca, datum i mjesto rođenja, te adresu stanovanja
polaznika,
2. datum i mjesto u kojem se polaže ispit,
3. ime i prezime članova Povjerenstva,
4. vrstu ispita, odnosno nazive ispitnih pitanja,
5. upozorenja i opomene upućene polazniku,
6. potpis članova Povjerenstva.

Članak 9.

Danom stupanja na snagu ovog Pravilnika prestaje važiti Pravilnik o sadržaju i
obliku uvjerenja i o načinu i obliku vođenja evidencija o položenom ispitu o
stručnoj osposobljenosti za obavljanje javnog cestovnog prijevoza (»Narodne
novine« broj 132/05).

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/119
Urbroj: 530-07-08-01
Zagreb, 18. srpnja 2008.

Ministar
**Božidar Kalmeta**, v. r.

![](dodatni/348449.gif)

Pravilnik, NN 91/2008-2903
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)